stanford-oval/wikipedia huggingface dataset:
פייבאק (2020)
הערות שוליים

↑  מעריצי ה-WWE נלהבים לראות את הקהל בחזרה בתוכניות Raw
↑  ה-WWE מציג את חווית צפייה חדשה לקהל בשם ThunderDome
↑  ה-WWE מכריז על ארנת ה-ThunderDome; הצצה ראשונה לאולם עם חווית הצפייה הווירטואלית
↑  ביילי ובנקס יגנו על אליפות זוגות הנשים של ה-WWE נגד בייזלר וג'קס
↑  "השד" בריי וויאט יגן על האליפות האוניברסלית נגד רומן ריינס וברון סטרומן (קרב ללא חוקים משולש)
↑  לי נגד אורטון
↑  דומיניק וריי מיסטריו נגד רולינס ומרפי
↑  קרוז יגן על אליפות ארצות הברית נגד לאשלי
↑  רידל נגד המלך קורבין
↑  ביג אי נגד שיימוס
↑  ה-Riott Squad נגד The IIconics (קרב במופע המקדים)
↑  ה-Riott Squad ניצחו את The IIconics (קרב במופע המקדים)
↑  לאשלי ניצח את קרוז והפך לאלוף ארצות הברית החדש
↑  ביג אי ניצח את שיימוס
↑  רידל ניצח את המלך קורבין
↑  בייזלר וג'קס ניצחו את ביילי ובנקס והפכו לאלופת זוגות הנשים החדשות של ה-WWE
↑  לי ניצח את אורטון
↑  ריי ודומיניק מיסטריו ניצחו את רולינס ומרפי
↑  רומן ריינס ניצח את "השד" בריי וויאט וברון סטרומן והפך לאלוף האוניברסלי החדש (קרב ללא חוקים משולש)
אנדי בר

גארלנד הייל "אנדי" בר הרביעי (באנגלית: Garland Hale "Andy" Barr IV; נולד ב-24 ביולי 1973) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השישי של קהיליית קנטקי, מאז 2013. בר, חבר המפלגה הרפובליקנית, היה טרם היבחרו לקונגרס בכיר בממשלו של מושל קנטקי ארני פלטשר.
ביוגרפיה

בר נולד בלקסינגטון שבקנטקי, בנם של גרלנד הייל בר השלישי והדונה ר. פולקנר בר. משפחת בר מיושבת בלקסינגטון מזה דורות, ורחוב בר בעיר זו נקרא ע"ש אחד מאבותיו הקדמונים של בר. אביו ייסד שתי חברות בלקסינגטון – האחת בתחום ראיית חשבון והשנייה בתחום הרפואה, בעוד אמו אמו הייתה דיאקון בדיוקסיה האפיסקופלית בלקסינגטון. בר השלים ב-1992 את לימודיו התיכוניים בבית הספר התיכון ע"ש הנרי קליי השוכן בעיר הולדתו. הוא למד באוניברסיטת וירג'יניה, שם, כתורם לכתב העת השמרני של הקמפוס "The Virginia Advocate", מתח ביקורת רבה על נשיא ארצות הברית ביל קלינטון על כך שהתחמק לכאורה מגיוס לצבא ארצות הברית. בעת לימודיו הגבוהים התמחה אצל הסנאטור מיץ' מקונל, במשרדי הוועדה הרפובליקנית הלאומית וב"קרן המורשת".
בשנת 1996 סיים בכבוד רב את לימודיו באוניברסיטת וירג'יניה עם תואר ראשון בממשל ובפילוסופיה. בשנים 1996–1998 עבד כעוזר פרלמנטרי עבור חבר הקונגרס ג'ים טאלנט ממיזורי, סייע לו בשירותו של טאלנא בכוח המשימה לרפורמה בבריאות של יושב ראש בית הנבחרים של ארצות הברית. בשנת 2001 קיבל בר תואר שני במשפטים מבית הספר למשפט של אוניברסיטת קנטקי, שם נבחר לנשיא האגודה הפדרליסטית. עם תחילת עיסוקו בעריכת דין, הצטרף בר למדור עורכי הדין הצעירים של איגוד המשפטנים במחוז פאייט, שם הקים את "מועדון הצדקה לקסינגטון", מלכ"ר של צעירים המגייסים כסף למטרות צדקה. כעבור זמן מה הצטרף לצוותו של התובע הכללי של קנטקי לשעבר סטיב בישיר, שדחק בו להצטרף לחיים הפוליטיים בקנטקי. בשנת 2003 חבר בר למטה הבחירות של המועמד הרפובליקני לתפקיד מושל קנטקי ארני פלטשר, וטיפל בהאשמות כי עמיתו למירוץ של פלטשר, האנטר בייטס, לא עמד בדרישות החוק לזכאות לתפקיד סגן המושל. שופט פסק נגד עמדתו של בייטס, והאחרון נאלץ לוותר על המועמדות.
לאחר שפלטשר ניצח בבחירות, נבחר בר לצוות המעבר הממשלתי בקבינט הגנת הציבור והרגולציה. בהמשך מונה ליועץ כללי במשרד הפיתוח המקומי של המושל. חיש מהר התברג בר בין מקורביו של המושל פלטשר ומילא בממשלו שורה של תפקידים, בהם סגן היועץ המשפטי של משרד המושל. כאשר הפסיד ב-2007, הספיק פלטשר למנות את בר למועצת הסניגוריה הציבורית של קנטקי. ב-10 בנובמבר 2009 היה בר למתמודד הרפובליקני הראשון שהכריז על מועמדותו לבית הנבחרים של ארצות הברית במחוז הקונגרס השישי של קנטקי, וקרא תיגר על נציג המחוז המכהן בן צ'נדלר (אנ'). ביום הבחירות בנובמבר 2010 היה המירוץ בין השניים כה צמוד עד שרק לאחר מכן ימים אחדים נקבע כי צ'נדלר גבר במאומה על בר, שהודה בהפסדו. לעומת זאת, כעבור שנתיים, בבחירות 2012 – ניצח בר את צ'נדלר בסיבוב חוזר משגרף 50.6% מקולות הבוחרים. הוא הושבע לתפקידו ב-3 בינואר 2013.
פברואר 2019 ביקר בגוש עציון יחד חבר בית הנבחרים אנדי האריס נציג מרילנד בבית הנבחרים.
הערות שוליים

↑  אלכס איזנסטאדט, Barr concedes to Chandler, באתר פוליטיקו, 11 בדצמבר 2010 (באנגלית)
↑  Republican Andy Barr defeats Democratic U.S. Rep. Ben Chandler, באתר WDRB‏, 6 בנובמבר 2012 (באנגלית)
| --- | --- |
בקרת זהויות :  US Congress: B001282
אמי ברה

אמריש באבולאל "אמי" ברה (באנגלית: Amerish Babulal "Ami" Bera; נולד ב-2 במרץ 1965) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השביעי של מדינת קליפורניה, ברציפות מאז 2013. ברה, חבר המפלגה הדמוקרטית, מייצג את רוב הפרוורים המזרחיים והדרומיים של סקרמנטו, כולל אלק גרוב, פולסום ורנצ'ו קורדובה.
ביוגרפיה

אביו של ברה, באבולאל ברה, היגר לארצות הברית מהודו בשנת 1958. שנתיים לאחר מכן חברה אליו קאנטה רעייתו. אמי ברה נולד בלוס אנג'לס וגדל בעיר לה פלמה שבמחוז אורנג'. הוא למד בבית הספר התיכון ע"ש ג'ון פיצג'רלד קנדי כשהתגורר בעיר זו. הוריו של ברה הגיעו מרג'קוט (Rajkot) שבגוג'ראט, וביכולתו להבין גוג'ראטית. לברה תואר ראשון בביולוגיה מאוניברסיטת קליפורניה באירוויין, שם השלים לימודי דוקטורט ברפואה ב-1991. בשנים 1997–1999 היה המנהל הרפואי של הטיפולים הבריאותיים במרכז "חסד הבריאות עבור סקרמנטו". מאוחר יותר היה קצין הרפואה הראשי של מחוז סקרמנטו ודיקן-עמית באוניברסיטת קליפורניה בדייוויס. מ-2005 עד 2012 היה ברה פרופסור קליני בבית הספר לרפואה של אוניברסיטה זו.
בבחירות אמצע הכהונה ב-2010 התמודד ברה נגד חבר הקונגרס דן לנגרן (אנ'), בבחירות לייצוג מחוז הקונגרס השלישי של קליפורניה בבית הנבחרים של ארצות הברית. ברה נבחר ללא התנגדות למועמד המפלגה הדמוקרטית. בחמשת הרבעונים שקדמו לאמצע 2010 גייס ברה יותר כספים מלנגרן, מה שהפך אותו למתמודד הדמוקרטי עם פער המימון הגדול ביותר ביחס לחבר קונגרס רפובליקני מכהן. חרף סימונו של לנגרן כאנדרדוג בידי מכוני סקרים שונים, הוא גבר על ברה ונבחר לכהונה נוספת בנובמבר 2010 עם 51% מקולות הבוחרים.
לקראת בחירות 2012 הכריז ברה על התמודדות מחודשת מול לנגרן. לאחר תוצאות מפקד האוכלוסין של ארצות הברית ב-2010 שונה מספר המחוז של ברה למחוז הקונגרס השביעי, ומבחינה גאוגרפית נשמט האזור מחוץ למחוז סקרמנטו, מה שהפך את המחוז לידידותי יותר עבור הדמוקרטים. ב-15 בנובמבר 2012 הוכרע המירוץ בין ברה ללנגרן לטובתו של ברה, שניצח בפער של 49%–51%. ברה הושבע לתפקידו בראשית ינואר 2013, עם התכנסות הקונגרס ה-113 של ארצות הברית.
הערות שוליים

↑  ג'וזף דרו, Lungren facing strong challenge, באתר סן פרנסיסקו כרוניקל, 14 באוגוסט 2010 (באנגלית)
↑  עזיז חניפא, Modi spoke to me in Gujarati: US Congressman, באתר Rediff.com‏, 29 בינואר 2015 (באנגלית)
↑  קייסי האנט, Bera beats Lungren in money chase, באתר פוליטיקו, 20 ביולי 2010 (באנגלית)
↑  Lungren loses his House seat, באתר סן פרנסיסקו כרוניקל, 15 בנובמבר 2012 (באנגלית)
| --- | --- |
בקרת זהויות :  SNAC: w6vb90pd  US Congress: B001287
ג'ון אוסוף

תומאס ג'ונתן "ג'ון" אוסוף (באנגלית: Thomas Jonathan "Jon" Ossoff; נולד ב-16 בפברואר 1987) הוא פוליטיקאי ועיתונאי חוקר יהודי-אמריקאי המכהן כחבר הסנאט של ארצות הברית מטעם מדינת ג'ורג'יה. בבחירות 2020 היה מועמד המפלגה הדמוקרטית לסנאט האמריקאי בג'ורג'יה, והתמודד מול הסנאטור הרפובליקני המכהן דייוויד פרדו. לאחר שאף אחד מבין המועמדים לא גרף חמישים אחוז לפחות מקולות הבוחרים ביום הבחירות הכלליות, נערך סיבוב מכריע (Runoff) בין השניים ב-5 בינואר 2021, ובו גבר אוסוף על פרדו ב-1.2% (55,232 קולות).
זהו תפקידו הנבחר הראשון, וקודם לכן התמודד במהלך 2017 כמועמד הדמוקרטי בבחירות המיוחדות לבית הנבחרים של ארצות הברית במחוז הקונגרס השישי של ג'ורג'יה, שנודעו כמסע הבחירות לבית הנבחרים היקר ביותר מבחינה כספית בהיסטוריה של ארצות הברית. בבחירות אלה, שהתקיימו במחוז קונגרס שנודע כמעוז רפובליקני מובהק, סיים במקום הראשון, אך נגרר לסיבוב שני מול המועמדת הרפובליקנית קארן הנדל שגברה עליו עם 51.8% מקולות הבוחרים.
עם תחילת כהונתו בסנאט האמריקאי בינואר 2021, היה אוסוף הסנאטור הראשון מדור ה-Y. כמו כן, לצד רפאל וורנוק (שנבחר אף הוא לסנאט באותו מועד), הוא אחד משני הסנאטורים הדמוקרטים הראשונים מג'ורג'יה מאז עזיבתו של זל מילר.
קורות חיים > תחילת דרכו

אוסוף נולד באטלנטה במשפחה יהודית, וגדל בעיירה נורת'לייק השוכנת בסמוך לעיר. הוא למד בבית הספר העצמאי פידייה, ובמהלך לימודיו התיכוניים התמחה אצל חבר הקונגרס ופעיל התנועה האפרו-אמריקאית לזכויות האזרח ג'ון לואיס. בשנת 2009 השלים אוסוף לימודי תואר ראשון במדע המדינה בבית הספר לשירות החוץ באוניברסיטת ג'ורג'טאון. הוא למד בקורסים שהועברו בידי מזכירת המדינה של ארצות הברית לשעבר מדליין אולברייט ושגריר ישראל בארצות הברית מייקל אורן. כעבור ארבע שנים, ב-2013, השלים לימודי תואר שני בבית הספר לכלכלה של לונדון.
מאז 2013 משמש אוסוף כמנהל הכללי של חברת "Insight TWI", חברת הפקות טלוויזיוניות לעיתונות חוקרת בלונדון, העובדת עם כתבים ליצירת סרטי תעודה על שחיתות שלטונית במדינות שונות. המשרד הפיק חקירות של תאגיד השידור הבריטי BBC בנושא פשעי מלחמה והפעלת חוליות מוות של המדינה האסלאמית במזרח אפריקה. אוסוף היה מעורב גם בהפקת סרט תיעודי בסיירה לאון.
במשך חמש שנים עבד אוסוף כעובד לענייני ביטחון לאומי ועוזר פרלמנטרי עבר חבר בית הנבחרים האנק ג'ונסון. למשך כחמישה חודשים היה בעל סיווג ביטחוני גבוה. בשנת 2012 עזב את לשכתו של ג'ונסון לשם לימודיו בבית הספר לכלכלה של לונדון בממלכה המאוחדת.
קורות חיים > הבחירות לסנאט האמריקאי בג'ורג'יה 21–2020

במהלך הבחירות לסנאט של ארצות הברית ב-2020, התמודד אוסוף בבחירות המקדימות במפלגה הדמוקרטית לייצוג ג'ורג'יה בסנאט של ארצות הברית, מול הסנאטור הרפובליקני המכהן דייוויד פרדו. ב-10 ביוני אוסוף זכה בבחירות המקדימות עם 50.5% מהקולות, כחצי אחוז מעבר לסף שהיה דורש ממנו להתמודד בסיבוב שני. ביולי 2020, מטה הבחירות של פרדו פרסם מודעת בחירות ברשת החברתית "פייסבוק" בה שונה האף של אוסוף כך שהיה גדול יותר, ואוסוף טען בתגובה שמדובר ב"אחד מהדימויים האנטישמיים הקלאסיים ביותר" ממטה הבחירות של פרדו נמסר כי הסנאטור פרדו לא ראה את התמונה וכי הרחבת אפו והתארכותו נעשתה על ידי צד שלישי. בהמשך המודעה הוסרה.
בבחירות הכלליות בנובמבר אף אחד המועמדים לא הגיע ל-50% מהקולות, ולכן השניים התמודדו בסיבוב שני ב-5 בינואר 2021. בחירות אלה, לצד הבחירות המיוחדות בין קלי לפלר לרפאל וורנוק, עוררו תשומת לב רבה בארצות הברית ואף מחוצה לה שכן הן הכריעו את זהות המפלגה אשר תשלוט בסנאט של ארצות הברית. בליל 6 בינואר 2021 הוכרז אוסוף כמנצח בבחירות בסנאט, מה שהשיב למפלגה הדמוקרטית את השליטה בסנאט האמריקאית לאחר שש שנים.
אוסוף הופיע ברשימת 40 Under 40 לשנת 2021 של מגזין פורצ'ן.
קורות חיים > כהונתו בסנאט

ב-20 בינואר 2021 אוסוף הושבע לתפקידו כחבר סנאט של ארצות הברית, כשלושה שבועות לאחר התכנסות הקונגרס ה-117 של ארצות הברית. את השבעתו ניהלה סגנית נשיא ארצות הברית קמלה האריס. אוסוף הצביע בעד כל מינוייו של ג'ו ביידן לקבינט של ארצות הברית.
ב-3 בדצמבר 2021 פנה אוסוף למזכיר החינוך של ארצות הברית מיגל קרדונה בבקשה להחזיר את האקרדיטציה של מכללת מוריס בראון, מכללה שבמקור הוקמה עבור אפרו-אמריקאים, לה הבטיח אוסוף לסייע במהלך מסע הבחירות שלו. המכללה איבדה את האקרדיטציה שלה בשנת 2002 בעקבות שנים של בעיות פיננסיות וניהול כושל. בעקבות פנייתו של אוסוף אושר לסטודנטים להגיש בקשות לסיוע כלכלי פדרלי של מחלקת החינוך של ארצות הברית, והמכללה קיבלה את האקרדיטציה שלה בחזרה באפריל 2022.
בינואר 2022 הציג אוסוף חקיקה האוסרת על חברי קונגרס ובני זוגם לסחור במניות. ביוני 2022 חסם אוסוף הצעת חוק להקמת מכרה טיטניום בביצות אוקפנוקי, לאחר ששירות הדגה וחיות הבר של ארצות הברית הזהיר מפני נזק פוטנציאלי חמור למקלט חיות הבר באזור.
בנובמבר 2024 היה אחד מ-19 סנטורים דמוקרטים ועצמאים שתמכו באמברגו נשק על ישראל.
ישראל פלח

| --- | --- |
 תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  16 בפברואר 1923 לומז'ה, פולין פולין 
 פטירה:  27 בינואר 1982 (בגיל 58) סן דייגו, קליפורניה, ארצות הברית ארצות הברית
 עיסוק:  פיזיקאי
 מקום לימודים:  האוניברסיטה העברית בירושלים  אוניברסיטת אמסטרדם
 מנחה לדוקטורט:  הנדריק קזימיר
 מוסדות:  מכון ויצמן למדע  המרכז למחקר גרעיני שורק  אוניברסיטת תל אביב
 תרומות עיקריות
 הקמת המרכז למחקר גרעיני שורק, פיתוח שיטות לקביעת ההרכב של דלק גרעיני וחקר אפקט מסבאואר, חקר הפרואלקטריות ומעברי פאזה בחומרים פרואלקטריים
 
ישראל פֶּלַח (16 בפברואר 1923 – 27 בינואר 1982) היה פיזיקאי גרעין ישראלי, פרופסור מן המניין באוניברסיטת תל אביב, מייסד הכור במרכז למחקר גרעיני שורק ומנהלו הראשון, ממייסדי המחלקה לפיזיקה גרעינית במכון ויצמן למדע. חבר ההגנה והפלמ"ח.
ראשית חייו

ישראל פלח נולד בלומז'ה שבפולין בשם ישראל חיים פלחוביץ, בנם של משה דן פלחוביץ ויפה (שיינה) לבית פלונסקי, אח בכור לצבי ושרה. עלה לארץ ישראל עם משפחתו ב-1925, והם התיישבו בצפון הישן של תל אביב. אביו היה פועל בבית חרושת "היוצק" לספירט.
התחנך בבית הספר תחכמוני ובבית הספר התיכוני למסחר (גימנסיה גאולה). במהלך לימודיו הוקפץ כיתה פעמיים. בילדותו ביצע ניסויים בכימיה, שהביאו פעמים רבות לפיצוצים עזים. ב-1938 הצטרף להגנה וב-1941 הצטרף לפלוגה ו' ("הירושלמית") של הפלמ"ח, שם כונה "פלאח". שירת בפלמ"ח עד 1944.
ראשית דרכו האקדמית ושירותו בחיל המדע

ב-1941 החל ללמוד לתואר שני בפיזיקה, מתמטיקה וכימיה (במסלול ישיר) בקמפוס האוניברסיטה העברית בהר הצופים והיה מתלמידיו המובהקים של יואל רקח, שהיה המנחה שלו.
הוא השתתף במאמץ המלחמתי של בעלות הברית במלחמת העולם השנייה, כאשר בהנחיית מורו שמואל סמבורסקי עסק בייצור, חיתוך וליטוש גבישי קוורץ לבקרת תדירות של משדרים במטוסי חיל האוויר המלכותי.
ב-1947 השלים את לימודיו לתואר שני והחל בלימודי דוקטורט בהנחייתו של פרופ' ארנסט אלכסנדר. עבודתו זו נקטעה ב-1948, בעיצומה של מלחמת העצמאות, כאשר היה אחד מששת תלמידיו של רקח אשר הועברו מירושלים לרחובות ועסקו בפיתוח אמצעי לחימה במסגרת חיל המדע (חמ"ד), שהוקם על ידי האחים אפרים ואהרן קציר (קצ'לסקי). בין היתר, נודע לימים חלקו בפיתוח פנס תת-אדום לראיית לילה, אשר שימש בהצלחה את יוחאי בן-נון במבצע לטיבוע האונייה המצרית אל-אמיר פארוק. הייתה זו הפעם הראשונה בהיסטוריה בה השתמשו בטכנולוגיית תת-אדום לצרכים מבצעיים. כמו כן, עבד בצמוד לפרופ' אפרים פריי. השתתף בקרב ההגנה על הר הצופים והשתחרר מצה"ל בדרגת סרן.
לאחר מלחמת העצמאות

ב-1950 נבחר על ידי ארנסט דוד ברגמן, יחד עם חמשת חבריו המצטיינים, ללימודי דוקטורט בחו"ל, מתוך כוונה לשלבם בעשייה הביטחונית עם חזרתם לישראל. פלח ביצע את לימודי הדוקטורט במעבדות המחקר של חברת פיליפס באיינדהובן (אנ') בהנחיית הנדריק קזימיר (אנ'). מחקרו עסק בפיתוח ספקטרומטר מסה חדשני ותואר הדוקטור הוענק לו ב-1953 מטעם אוניברסיטת אמסטרדם. הוא היה הישראלי הראשון שקיבל תואר אקדמי בהולנד, ובתור שכזה הותר לו להישבע אמונים למדינתו במקום למלכת הולנד, כנהוג בעת סיום הלימודים שם.
בהמשך השתלם במעבדות הכור האטומי בסאקלה שבצרפת, יחד עם חבריו צבי ליפקין ועמוס דה-שליט. עם שובו לישראל ב-1954, היה פלח ממייסדי המחלקה לפיזיקה גרעינית במכון ויצמן למדע. ב-1956 נשלח למעבדות המחקר של הכור האטומי בברוקהייבן, לונג איילנד שבארצות הברית ושהה שם כשנתיים וחצי למטרת לימוד ומחקר לקראת בחירת כור אטומי ניסיוני ראשון למדינת ישראל. ב-1958 השתתף במשלחת הישראלית לוועידה הבינלאומית לשימוש באנרגיה אטומית לצורכי שלום בז'נבה.
ב-1962 התמנה פלח לפרופסור מן המניין במחלקה לפיזיקה באוניברסיטת תל אביב, ופעל להכשרת סטודנטים בתחום הפיזיקה הגרעינית. כמו כן, שימש כחוקר אורח בשורה של מוסדות: המרכז למחקר גרעיני בעיירה איספרה שבאיטליה; אוניברסיטת רוצ'סטר (1974–1975), המעבדות הלאומיות בברוקהייבן (במחצית שנות ה-50 כאמור, ושוב ב-1975–1977), מרכז המחקר של חברת זירוקס (1979) ובחברת INESCO בע"מ בלה ג'ולה, סן דייגו (1981–1982). כיהן כנשיא החברה הישראלית לפיזיקה.
הקמת הכור בנחל שורק וניהולו

ב-1959 חזר פלח לישראל לקראת השלמת בניית הכור האטומי בנחל שורק, שנתרם על ידי ארצות הברית ותוכנן על ידי האדריכלים פיליפ ג'ונסון וגדעון זיו. ביוני 1960 הופעל הכור לראשונה, תחת אחריותו של פלח וניהולו המדעי. פלח הקים את מעבדות המחקר במרכז למחקר גרעיני ותכנן את נושאי המחקר והפעילות המדעית סביבם.
ב-1971 התמנה למנהל המרכז למחקר גרעיני וכיהן בתפקיד עד לפטירתו ב-1982.
מחקר

בתחום חקר הגרעין, עסק בין היתר בפיתוח שיטות לקביעת ההרכב של דלק גרעיני וכתב מאמרים אחדים בנושא אפקט מסבאואר. מחקרו התרחב גם לתחומי הפיזיקה של מצב מוצק, ובראשית שנות ה-70 הוביל הכור בראשותו מחקר על צביעת יהלומים בהקרנת לייזר, אשר מוסחרה באופן בינלאומי.
מעבר לכך, עסק בחקר הפרואלקטריות (אנ') ותופעות הקשורות לה. הוא התמקד בחקר מעברי פאזה בחומרים פרואטלקריים (דוגמת גביש זרחן חד-אשלגני, KDP), ובפרשנות שלהם כמנהור קוונטי של פרוטון בין שני ענפיו של בור פוטנציאל כפול. על פי תאוריה זו, הפרוטונים מבצעים מנהור בפאזה הבלתי-פרואלקטרית של ה-KDP, בבור פוטנציאל כפול ומעט א-סימטרי, בעוד הא-סימטריה מבצעת תנודות איטיות בזמן; התנודות הללו פוסקות בפאזה הפרואלקטרית והא-סימטריה של הפוטנציאל הופכת למשמעותית יותר. השיטות הניסיוניות בהן השתמש כללו ספקטרוסקופיית בליעה באור תת-אדום, פיזור נייטרונים, פיזור ברילואן ועוד.
עם תלמידיו לדוקטורט נמנו פרופ' יוסף (ג'ו) אמרי ממכון ויצמן למדע, לימים חתן פרס וולף לפיזיקה, ואנשי תעשיית האלקטרואופטיקה אליעזר וינר-אבניר ויאן גרינברג.
חיים אישיים

מ-1945 עד לפטירתו היה נשוי לחנה ("בָּתה"; לבית אטקין, נפטרה ב-15 באפריל 2011), נכדתו של הרב חנוך אטקין, ובתו של יוסף אטקין, ממייסדי גדוד העבודה. חנה שירתה אף היא בחמ"ד כמזכירה וכמתאמת אספקה. הם היו הורים לשתי בנות, צפונה וסמדר, ובן, פרופ' אדר פלח, מומחה לראייה ממוחשבת באוניברסיטת יורק. אחיו, צבי פלח, היה פרופסור לכימיה במכון למחקר ביולוגי וכיהן לימים כרקטור-בפועל של אוניברסיטת הנגב. אחותו, שרה, הייתה נשואה לפרופ' זאב פרנקל, שכיהן כדקאן הפקולטה לפיזיקה במכון ויצמן.
בינואר 1982 נפטר פלח מהתקף לב בסן דייגו, שם שהה בחברת INESCO בע"מ בשנת שבתון, והתמחה בלמידת כורי טוקמאק לצרכים מסחריים. הוא היה בן 58 בלבד במותו. בתחילה נקבר בסן דייגו אך בהמשך הועלו עצמותיו לישראל, והוא נטמן בהר המנוחות.
הנצחתו

עם מותו הפתאומי החליטה הוועדה לאנרגיה אטומית לקרוא את בניין הכור בנחל שורק על שמו. שלהבת פריאר, שהיה לפנים מנהל הכור ומנכ"ל הוועדה לאנרגיה אטומית, הקים אנדרטה הנושאת את שמו של פלח ברחבת הכניסה לבניין הכור ועליה נכתב: ”בניין הכור הגרעיני ע"ש פרופסור ישראל פלח ז"ל, מקים הכור ומנהלו המדעי. הכור הופעל לראשונה ב-16.6.1960 באחריותו של י. פלח”. לאחר מותו קיבלה אלמנתו מכתב הספד מידי שמעון פרס, בו תוארה תרומתו הרבה למדינה.
בחגיגות שנת ה-60 לישראל ציין אותו העיתונאי איתן הבר כאחד מ-24 האישים שהמדינה חבה להם תודה יותר מכל על תרומתם לבניין כוח ההרתעה הלאומי.
לקריאה נוספת

דו"ח המשלחת האמריקאית בביקורה במרכז למחקר גרעיני בשורק ובקריה למחקר גרעיני בדימונה, ינואר 1964 (באנגלית)
פרסומים נבחרים

Pelah, I., Whittemore, W. L., & McReynolds, A. W. (1959). Energy Distribution of Neutrons Scattered by Liquid Lead. Physical Review, 113(3), 767.
Pelah, I., & Imry, J. (1963). Strong Hydrogen Bonds and the Structure of Liquid Water (No. IA-875). Israel. Atomic Energy Commission. Soreq Research Establishment, Rehovoth.
Ben-David, G., Arad, B., & Pelah, I. (1964). Varying the energy of neutron capture gamma rays for studies of photonuclear resonant scattering. Nuclear Instruments and Methods, 26, 209-212.
Imry, Y., Pelah, I., & Wiener, E. (1965). Proton Dynamics in Hydrogen‐Bonded Ferroelectrics. The Journal of Chemical Physics, 43(7), 2332-2340. Pelah, I. (1976). Diagnosis of laser produced plasma with charge collectors. Physics Letters A, 59(5), 348-350.
Pelah, I., & Imri, Y. (1965). Atomic model for phase transitions in KH2PO4 like crystals. In Lattice Dynamics (p. 193). Pergamon.
Grinberg, J., Levin, S., Pelah, I., & Wiener, E. (1967). Isotope effect in the high temperature phase transition of KH2PO4. Solid State Communications, 5(11), 863-865.
Pelah, I., & Hauer, A. (1977). Differential calorimeter for measurement of absorbed energy in laser‐produced plasmas. Review of Scientific Instruments, 48(8), 1068-1071.
Pelah, I. (1981). Measuring irradiation creep (No. IA--1367). Israel Atomic Energy Commission.
הערות שוליים

↑  רישומי העלייה של משפחת פלחוביץ, באתר ישראל, רשימות עולים, MyHeritage
1 2 3 4 5 6 7  מ. אחידורון (מנחם תלמי), המנהל הראשון של הכור הראשון, באתר מעריב, ‏12 במאי 1959
1 2 3  ראיתי שמעתי - מנהל הכור האטומי, באתר הארץ, ‏11 במאי 1959
1 2 3 4 5 6 7  סרן פלח פלחוביץ ישראל "פלאח" ז"ל, באתר הפלמ"ח
↑  יגאל תלמי, אורי הבר-שיים, גדעון יקותיאלי, גבירול גולדרינג, עמוס דה-שליט ופלח עצמו
↑  אוריאל בכרך, בכוח הידע - פרקים בתולדות חיל המדע, משרד הביטחון - ההוצאה לאור, 2009
1 2 3  Touvia Rothem, Obituary: Remembering I. Pelah, tandonline, ‏1982-09-10
↑  APPLICATIONS OF ADVANCED TECHNOLOGIES IN ISRAEL, ‏1982-02-16
↑  Gili Merin, AD Classics: Soreq Nuclear Research Center / Philip Johnson, Arch Daily
↑  אהרן פריאל, המרכז למחקר גרעיני בנחל שורק פיתח צביעת יהלומים בהקרנה, באתר מעריב, ‏22 באוקטובר 1975
↑  דני צדקוני, קרינה שימושית מנחל שורק, באתר דבר, ‏24 באוקטובר 1975
↑  יוסף אמרי, דינמיקה של פרוטונים במערכות עם קשרי מימן, באתר ספריית מכון ויצמן למדע, ‏1965
↑  אליעזר וינר-אבניר, דינמיקת הפרוטונים בגבישים פרואלקטריים דמויי KH2PO4 באמצעות בליעת אינפרא-אדום ופזור נויטרונים, באתר ספריית מכון ויצמן למדע, ‏1966
↑  יאן גרינברג, חקירת מעברי פזה של גבישים פרואלקטריים בעלי קשרי מימן מטיפוס KH2PO4, באתר ספריית מכון ויצמן למדע, ‏1970
1 2  מודעת אבל על פטירתו של ישראל פלח, באתר 1 בפברואר 1982, ‏דבר
↑  חנוך העניך אטקין, באתר Geni
↑  מוקי צור, בין הארכיון לזיכרון ההיסטורי, באתר פרויקט בן-יהודה, ‏2005
↑  Adar Pelah, School of Physics, Engineering and Technology, University of York
↑  פרופ' צ. פלח רקטור-בפועל של אוניברסיטת הנגב, באתר דבר, ‏18 ביולי 1973
↑  פרופ' זאב פרנקל, באתר מכון ויצמן למדע
↑  ארנון מגן, פרופ' ישראל פלח מת מהתקף לב, באתר דבר, ‏2 בפברואר 1982
↑  איתן הבר, רשימת ה-24, באתר ידיעות אחרונות, ‏4 במאי 2008
| --- | --- |
בקרת זהויות :  VIAF: 98111114   WorldCat (עם VIAF): 98111114 
| --- | --- |
ערך טוב: 
חנוכת המרכז למחקר גרעיני שורק, בנוכחות גולדה מאיר ושמעון פרס, 1958. ישראל פלח משמאל
ג'וליה בראונלי

ג'וליה אנדרוז בראונלי (באנגלית: Julia Andrews Brownley; נולדה ב-28 באוגוסט 1952) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס ה-26 של מדינת קליפורניה. בראונלי חברת המפלגה הדמוקרטית, וטרם היבחרה לבית הנבחרים האמריקאי הייתה חברה בבית המחוקקים של קליפורניה.
ביוגרפיה

בראונלי נולדה באייקן שבקרוליינה הדרומית וגדלה בווירג'יניה. במשך ארבע שנים למדה בפיירפקס הול, מוסד חינוכי לנשים בוויינסבורו, וירג'יניה. בשנת 1975 קיבלה בראונלי תואר ראשון במדע המדינה מהסמינריון והמכללה מאונט ורנון שבאוניברסיטת ג'ורג' וושינגטון, וארבע שנים אחר כך בשנת 1979 קיבלה תואר שני במנהל עסקים מאמריקן יוניברסיטי. בשנים 1994–2006 הייתה בראונלי חברה במועצת החינוך המחוזית של מחוז סנטה מוניקה-מאליבו, ולשלוש תקופות כהונה במועצת חינוך זו הייתה נשיאת המועצה.
בשנת 2006 התמודדה בראונלי לבית המחוקקים של קליפורניה מטעם מחוז בית המחוקקים ה-41 של המדינה. בראונלי גברה על ארבעה מועמדים אחרים בבחירות מקדימות שנערכו במפלגה הדמוקרטית, ובבחירות הכלליות ניצחה עם 62% מקולות הבוחרים. בשנת 2008 היא זכתה בבחירות חוזרות לתקופת כהונה שנייה עם 66% מהקולות. בשנת 2010 זכתה לתקופת כהונה שלישית עם 59% מקולות הבוחרים. בשנת 2012 לא הייתה יכולה להתמודד מחדש בשל הגבלת כהונה לאחר שש שנים בבית המחוקקים של קליפורניה, שהן שלוש תקופות כהונה רצופות. במהלך כהונתה בבית המחוקקים זכתה בראונלי לתמיכה בידי "ליגת מצביעי הסביבתנות". ב-2010 ניסחה בראונלי הצעת חוק ששמה למטרה לאסור שימוש בשקית קניות מפלסטיק, אך הצעת החוק לא נתקבלה.
בפברואר 2012 הודיעה בראונלי על מועמדותה לבית הנבחרים של ארצות הברית מטעם מחוז הקונגרס ה-26 של קליפורניה. המחוז היה בעבר מחוז הקונגרס ה-24, שיוצג בידי אלטון גאלי מהמפלגה הרפובליקנית, חבר בית הנבחרים במשך 26 שנה. בבחירות הכלליות ניצחה בראונלי את טוני סטריקלנד הרפובליקני עם 53%. בראונלי התמודדה מחדש בבחירות 2014, מול ג'ף גורל הרפובליקני, עליו גברה בבחירות הכלליות. בראונלי נכללה בתוכנית החזית של ועדת הקמפיין הקונגרסיאלית של המפלגה הדמוקרטית, שנועדה להגן על חברי קונגרס פגיעים. לאחר שהמועמדים הרפובליקנים קיבלו מעל 50% מהקולות בבחירות הדֶמֵה ביוני 2014, המירוץ בין הרפובליקנים לדמוקרטים על ייצוג מחוז הקונגרס ה-26 של קליפורניה נעשה צמוד, מה שהביא לבחינה מדוקדקת יותר של תוצאות הבחירות הכלליות. מהתוצאות הראשוניות עלה כי בראונלי זכתה ב-51% עד 49%, כאשר כ-4,000 קולות מפרידים בין המועמדים.
בראונלי תומכת ב-DREAM Act (חוק לסיוע, פיתוח וחינוך לזרים שהיגרו לארצות הברית), בחוק הגנת החולה וטיפול בר השגה ובנישואים חד מיניים. היא דגלה בעד הרחבת הרגולציה על חברות הביטוח ובהגדלת המימון לעמרכת החינוך הציבורית. מאז שנבחרה לקונגרס הצביעה בראונלי עם המפלגה הדמוקרטית 93% מהזמן. ב-19 בנובמבר 2015 הצביעה בעד הצעת החוק "HR 4038", חקיקה שתפסיק למעשה את יישובם מחדש של פליטים מסוריה ומעיראק בארצות הברית.
הערות שוליים

↑  אנג'ולי פרנסיס, California Strikes Down Proposal to Ban Plastic Bags, באתר ABC News‏, 1 בספטמבר 2010 (באנגלית)
↑  טים הרדט, Assemblywoman joins 26th Congressional District race, באתר Ventura County Star‏, 19 בפברואר 2012 (באנגלית)
↑  קווין מודסטי, Brownley vs. Gorell congressional race will get attention now: Opinion, באתר לוס אנג'לס דיילי ניוז, 18 ביוני 2014 (באנגלית)
↑  Jeff Gorell concedes election to Julia Brownley for 26th Congressional District, באתר לוס אנג'לס דיילי ניוז, 14 בנובמבר 2014 (באנגלית)
↑  שרה ד. וייר, Inside the Syrian refugee vote: California representatives explain what shaped their votes, באתר לוס אנג'לס טיימס, 16 באפריל 2018 (באנגלית)
| --- | --- |
בקרת זהויות :  SNAC: w6c35n1g  US Congress: B001285
ג'ק ברגמן

ג'ון וורן ברגמן (באנגלית: John Warren Bergman; נולד ב-2 בפברואר 1947) הוא קצין מרינס בדימוס, טייס ופוליטיקאי אמריקאי חבר המפלגה הרפובליקנית. מאז ינואר 2017 מכהן כחבר בית הנבחרים של ארצות הברית מטעם מחוז הקונגרס הראשון של מדינת מישיגן.